<classify> VIONGOZI 10 wa serikali wamekalia kuti kavu baada ya Rais John Magufuli kueleza kutoridhika na usimamizi wa majukumu yao na kuapa kuwatumbua endapo hawatabadilika. Akizungumza mara baada ya kuwaapisha viongozi mbalimbali aliowateua Ijumaa iliyopita Ikulu, Dar es Salaam jana, Rais Magufuli alisema kazi ya kuteua na kutengua ni ngumu na inampa shida sana kwani ni kazi ambayo ina machungu lakini wakati mwingine inamlazimu kufanya mabadiliko. Rais Magufuli alisema hataki unafiki, kwani Mkoa kama Morogoro umekuwa ukimsumbua sana kutokana na matumizi mabaya ya fedha za umma na ugomvi wa wafugaji na wakulima.Pia alirusha kombora kwa viongozi wa Mkoa wa Dar es Salaam akiwemo Mkuu wa Mkoa huo, Paul Makonda kuwa hawawajibiki ipasavyo katika kusimamia utekelezaji wa miradi ya maendeleo. Akizungumzia Mkoa wa Morogoro Rais Magufuli alisema Namshukuru aliyekua Mkuu wa Mkoa wa Morogoro Dk Stephen Kebwe yupo hapa. Ukweli bila unafiki kama kuna mkoa unaosumbua sana katika kuongoza ni Morogoro, mambo mengi hayaendi. Nisipolisema hili nitakuwa mnafiki na mimi sitaki kuwa mnafiki, ukienda halmashauri matumizi ya fedha ni hovyo, nilimtuma Jaffo Selemani Jaffo- Waziri wa Nchi, Ofisi ya Rais, Tawala za Mikoa na Serikali za Mitaa, akatembelee halmashauri akakuta mambo ya hovyo, vituo vya afya haviishi lakini fedha zipo. Migogoro ya ardhi kila mahali, kila kitu hovyo, wawekezaji wa tumbaku wanataka kukimbia na kiwanda chao, tukasema tuanze kutibu tukatengua wakurugenzi Malinyi tukasema tutatibu tatizo kumbe hamna kitu. Tukaenda Halmashauri ya Morogoro Vijijini na Ulanga yupo Mkurugenzi alishawahi kununua madawa ya mchwa ya shilingi milioni 66. Anajenga kituo cha afya lakini madawa ya kuua mchwa kwenye eneo hilo ni shilingi milioni 66 na akanunua madawa ya shilingi milioni 1.8 na madawa yale yote hayakutumika lakini hajali. Aliyekuwa Mkurugenzi pale nilimwambia Katibu Mkuu Kiongozi Dk John Kijazi amwambie astaafu mapema, yeye kazi yake ilikuwa ni kupanga walimu wa sekondari na msingi kuwatoa vijijini kuwaleta mjini wale ambao amekuwa akiongea nao vizuri. Ukiona watu wa chini yako wanashindwa kufanya kazi vizuri ujue Mkuu wa Mkoa ameshindwa kuhimili mkoa wake.Ukishapewa mahali umeaminika kwa watanzania wote, walioko chini yako wanafanya mambo ya hovyo maana yake wewe hutoshi.Mkurugenzi na Mkuu wa Wilaya wanagombana, Mkuu wa Mkoa hujawahi kuchukua hatua, ujue hutoshi, Dk Kebwe nampenda lakini kwenye uongozi hatoshi. Nampeleka Lootha Sanare mkoa wenye changamoto ni mtego mkubwa , anajua wafugaji anajua wanataka nini, nakupeleka ukatatue matatizo ya wafugaji kulishia mifugo kwa wakulima na wakulima kulima kwa wafugaji.Una changamoto kubwa nataka ukatatue, ukatatue pia mgogoro kwenye halmashauri, baadhi ya wakurugenzi mkoa mzima wa Morogoro wanachangishana fedha kuleta makao makuu ndio maana miradi haiendi. Unapeleka fedha shilingi bilioni 1.3 kujenga hospitali ya wilaya inakaa miezi sita hata jengo halijaanza kujengwa, mnawanyima haki wananachi maana hizo ni kodi zao ndio maana nimechukua hatua, alisema Rais Magufuli. Mwingine aliyetahadharishwa ni aliyekuwa Naibu Katibu Mkuu Wizara ya Maji Emmanuel Karugero ambaye sasa ameapishwa kuwa Katibu Tawala RAS wa Mkoa wa Morogoro. Kalugero sidhani kama aliwahi kusikika kama Naibu Katibu Mkuu Maji, sina hakika kama kuna watu walimfahamu kama yupo Wizara ya Maji sijawahi kumsikia hata akikemea makandarasi wala kumsimamisha. Alikuwepo tu ametulia anazunguka tu kwenye kiti pale wizarani, nasema ukweli bila unafiki alishindwa kukemea tabia chafu. Ndio maana nikasema ngoja nimpeleke Morogoro aliwahi kuwa injinia kabla ya kupelekwa Mwanza, baadaye Babati baadaye akawa RAS Katavi.Tumemrudisha kwenye mkoa anaoujua akatumie taaluma yake kuibadilisha Morogoro, kwa sababu alipokua injiania pale alifanya vizuri, kote alikopita alifanya vizuri lakini alipokuja wizarani hamna kitu. Makonda, wasaidizi wake wakalia kuti kavu Rais Magufuli pia alieleza kushangazwa na viongozi wa Mkoa wa Dar es Salama wakiongozwa na Makonda kwa kushindwa kusimamia miradi huku akishangazwa jengo la ghorofa moja katika eneo la Coco Beach kujengwa kwa Sh bilioni 14.Nilipita pale nikakuta watu watatu sijui wanne, uwezi kuamini kama kuna viongozi katika mkoa huu, baada ya kuzungumza pale nikaona kwenye tv,televisheni kesho yake Meya Benjamini Sita anaenda kumkabidhi site eneo la mradi mkandarasi, ni mambo ya ajabu tu, Meya ukakabidhi site ni wapi na wapi? Alihoji Rais Magufuli. Alisema eneo hilo la mradi ambalo linaenda kukabidhiwa Sh bilioni 14 lina maswali mengi ya kujiuliza, kwani mkandarasi aliyepewa zabuni hiyo ndiye aliyejenga Soko la Mwanjelwa na kuharibu na pia ana mradi mwingine ambao hajaukamilisha.Halafu Sheria za Mazingira huwezi kujenga vitu structure muundo mkubwa kwenye mita 60 kutoka kwenye bahari au kwenye ziwa. Lakini cha kushangaza mradi mahali alipokabidhiwa mkandarasi kuna mradi mwingine wa Salendar, ambao una barabarani nne kutoka Hospitali ya Aghakan mpaka Coco Beach na kibao kipo, sasa unajiuliza miradi yote ya serikali huu mradi tuliolipa shilingi bilioni 200 utapita wapi? Alihoji na kuongeza: Mradi huo unahitaji mita 20 je zitapita wapi? Je watajenga structure ya mahoteli pale, watakapokuwa wanajenga wachuuzi uwafukuze? alihoji zaidi.Alisema lazima wachuuzi wa Coco Beach watafutiwe eneo mbadala na si kuwafukuza kiholela kama ambavyo uongozi wa Manispaa ya Kinondoni chini ya Meya Benjamini Sita ulivyofanya.Alimtaja pia Mkuu wa Wilaya ya Kinondoni Godfrey Chongolo kutochukua hatua. Haya yote yanafanyika Mkuu wa Mkoa yupo, Mkuu wa wilaya yupo, Mkurugenzi yupo. Unapopewa madarakani uyabebe uwajibike kwa uchafu utakaotokea. Coco beach hauwezi kujenga kwa shilingi bilioni 14 unatakiwa ujenge barabara nzuri, matenti na vitu fulani vya kukalia watu wanaotaka kupumzika. Gharama yote ya shilingi bilioni 14 ya nini? Nendeni hata Cape Town Afrika Kusini mkaone wenzenu walivyofanya vitenti, garden bustani, vimiti, na inapendeza, alisisitiza. Wengine waliotajwa katika orodha Rais Magufuli aliwataka wengine katika orodha ya watendaji wanaotakiwa kuwa makini kuwa ni Makatibu Tawala wa Mkoa wa Kilimanjaro Dk Habib Kazungu, na Alphayo Kidata wa Mtwara.  <topic>: KITAIFA 